**Д Е Ч О Т А Р А Л Е Ж К О В**

Дечо Дечев Таралежков, син на българския композитор Дечо Иванов Таралежков (1929- 2002), е филмов и телевизионен сценарист, познат с работата си по филмите „Слава“ (2016) и „Бащата“ (2019) на режисьорите Петър Вълчанов и Кристина Грозева, както и детския сериал „Островът на сините птици“ (БНТ 2019). Дечо е също така сценарист на англоезичната наративна видеоигра “Elea”, разработена от независимото българско студио Kyodai, в която озвучава и двама от основните персонажи. Част от екипа е на продуцентска компания Абраксас Филм, където участва активно в развитието и продукцията на проектите.

През 2011 г. завършва специалност „Драматургия“ в НАТФИЗ при проф. д-р Станислав Семерджиев. Изкарал е допълнителните курсове ‘4 Corners‘ Project Development & Pitch Workshop 2009, Talents Sarajevo 2016, MIDPOINT Writers’ Room 2019 и Berlinale Talents 2021. Презентирал е публично проекти на международни пазарни форуми, включително MIA в Рим, където през 2019 г. заедно с режисьора и продуцент Петър Вълчанов печелят наградата за развитие на Евроимаж с проекта „Триумф“ (в момента в предпродукция). През 2021 г. работи като външен експерт-оценител на пакетни проекти за развитие (European slate development) в рамките на есенната сесия на програма МЕДИА на Творческа Европа. Член на Съюза на българските филмови дейци. В момента работи по четири проекта за игрални филми и един за сериал.